病起
作者：王炎
朝代：宋

paragraphs: 羸軀方伏枕，凍骨倍加綿。
自覺脾爲約，醫言脈太玄。
不禁腰痛楚，仍苦膝拘攣。
搔抑方能定，扶持僅可前。
縕袍藏被底，熾炭倚爐邊。
衰謝誠宜爾，風寒實使然。
迍邅雖有數，調護不無愆。
初日憂難療，兼旬幸稍痊。
是身無實相，何術保餘年。
不死方成佛，長生乃是仙。
闔棺寧再起，拔宅謾虛傳。
力豈能加命，人終不勝天。
災生雖或免，算盡必難延。
只合情無滯，毋爲疾所纏。
窮通皆任運，逆順但隨緣。
南畝無千斛，西山有數椽。
饑當量腹食，困則曲肱眠。
此樂人知少，浮休永息肩。